SKRIFTLIG FORESPØRGSEL E-2016/99

af Jan Andersson (PSE) til Kommissionen

(9. november 1999)

Om: Kommissionens indsats for at afhjælpe mangler i behandlingen af attester vedrørende eksport af kød

Indtil nu er der i år i Sverige blevet opdaget 25 tilfælde af salmonellasmittede partier af kød importeret fra andre EU-lande. I stort set alle disse tilfælde har det drejet sig om partier, der har haft formelt korrekte attester fra oprindelseslandene. Alligevel forekommer der altså salmonellasmitte. De gældende bestemmelser indebærer, at kun stikprøvekontrol er tilladt. Der er således en klar risiko for, at smittet kød når frem til forbrugerne. I dag er salmonella et omfattende folkesundhedsproblem, som i flere medlemslande resulterer i et forholdsvis stort antal dødsfald. På denne baggrund er det meget alvorligt, at attester fra medlemslande ikke kan tages som garanti for, at importerede partier af kød er salmonellafri.

Hvad gør Kommissionen for at afhjælpe manglerne i medlemslandenes åbenbare mangler i behandlingen af attester vedrørende eksport af kød?

Svar afgivet på Kommissionens vegne af David Byrne

(2. december 1999)

Partier af fersk okse-, kalve- og svinekød, slagtefjerkræ og fersk fjerkrækød bestemt for Finland og Sverige skal stikprøvekontrolleres for salmonella ifølge de bestemmelser, som omfattes af Rådets beslutninger 95/409/EF(1), 95/410/EF(2) og 95/411/EF(3). Stikprøvekontrollen skal gennemføres i oprindelsesvirksomheden. Partierne skal ledsages at et certifikat ifølge Rådets direktiver 64/433/EØF(4), 90/539/EØF(5) og 71/118/EØF(6), vedrørende henholdsvis fersk okse-, kalve- og svinekød, slagtefjerkræ og fersk fjerkrækød.

Kommissionen er bekendt med, at der er forekommet visse uregelmæssigheder med hensyn til ukorrekt certificering, og at de svenske myndigheder har indledt et særligt garantiprojekt. Kommissionen har dog ikke modtaget oplysninger om dette års resultater af projektet.

Rådets direktiv 89/662/EØF af 11. december 1989(7) indeholder rammebestemmelserne for kontrollen af veterinærkontrollen på det indre marked, som i princippet skal gennemføres på oprindelsesstedet og ikke på bestemmelsesstedet. Således indeholder direktivets artikel 3 et krav om, at medlemsstaterne sørger for, at kun de produkter, der er fremstillet, kontrolleret, mærket og etiketteret i henhold til EF-bestemmelserne vedrørende disse produkter, markedsføres.

Man har truffet eller er ved at forberede adskillige forholdsregler med henblik på at garantere, at fællesskabsbestemmelserne for veterinærkontrol og certificering heraf overholdes.

Direktiv 89/662/EØF bestemmer i artikel 16, stk. 3, at det kræves, at medlemsstaterne i harmoniseret form skal forelægge Kommissionen grundlæggende oplysninger om den veterinærkontrol, som er gennemført ifølge direktivet. Denne artikel blev oprindeligt gennemført ved Kommissionens beslutning 98/470/EF af 9. juli 1998 om gennemførelsesbestemmelser til Rådets direktiv 89/662/EØF for så vidt angår de oplysninger, der er relevante i forbindelse med veterinærkontrol(8), hvori man fastlagde rammekravene for indsamling og forelæggelse af oplysninger, og som omfatter et bilag om sektoren omfattende fersk kød.

Et udkast til en beslutning vedrørende den næste sektor, omfattende fjerkrækød, er under udarbejdelse og skal forelægges Den stående Veterinærkomité. Kommissionen har til hensigt at udarbejde yderligere udkast til beslutninger med henblik på at udvide de aktivitetsområder, for hvilke der skal indsamles oplysninger, som skal forelægges Kommissionen.

Ud over de ovenfor beskrevne foranstaltninger er det vigtigt, at medlemsstaterne bilateralt indgår aftaler om foranstaltninger vedrørende tilfælde, hvor der foreligger mistanke om eller beviser for uregelmæssigheder med hensyn til certifikaterne i overensstemmelse med artikel 8 i direktiv 89/662/EØF.

(1) EFT L 243 af 11.10.1995.

(2) EFT L 243 af 11.10.1995.

(3) EFT L 243 af 11.10.1995.

(4) EFT 121 af 29.7.1964.

(5) EFT L 303 af 31.10.1990.

(6) EFT L 55 af 8.3.1971.

(7) EFT L 295 af 30.12.1989.

(8) EFT L 208 af 24.7.1998.